गादियां चाहे किसी और कंपनी की हों , " डनलप" वाली ही कहलाती हैं, दांत मांजने का काला मंजन चाहे हाथी छाप हो कहलाता " बिटको " ही है ; जलने पर आप कुछ भी लगाएं नाम उसका " बरनाल" ही निकलता है, और बर्तन चाहे जिससे धोएं , जब पाउडर ख़त्म होता है, माँ याद दिलाती है, "विम" ख़त्म हो गया है. वक़्त कैसे गुज़रे सफहों सा ही फड़फड़ा जाता है जब याद आता है, " पहली पहली स्कूटर जब एक दिवाली घर के दरवाज़े आकर रुकी तो उपाध्याय आंटी की आरती थाली से भी पहले हम बच्चों ने जो गाकर उसका इस्तक़बाल किया था वह गाना था , " हमारा बजाज......"" ये कोईं बड़े ब्रांड नहीं , पर ज़िंदगी में पहले पहल आये वह बदलाव थे जो चुपके से ज़हन में दाखिल हो गहरा असर कर जाते थे , जो कीमतों से नहीं एहसासों से याद आते थे और जो टी वी पर आने वाले इश्तेहार ही नहीं थे बल्कि हमारी ज़िन्दगी के सुख दुःख के बराबर के शरीक थे .